

**TÁJÉKOZTATÁS**

**A KAZINCBARCIKAI SZOCIÁLIS SZOLGÁLTATÓ KÖZPONT**

**JELZŐRENDSZERES HÁZI SEGÍTSÉGNYÚJTÁSÁRÓL**

**Az intézmény által biztosított ellátás módja**

A Kazincbarcikai Szociális Szolgáltató Központ Szakmai Központja térítésmentesen kiépíti a jelzőrendszert. A segélyhívó egy kis tojás alakú mobil készülék, amely kétirányú kommunikációra alkalmas, így riasztás esetén ezen a készüléken keresztül lehet kommunikálni a diszpécserekkel. Mivel mobil készülék, így nem igényel semmilyen fix helyre telepített vevő egységet, valamint az ország területén bárhol használható. Ezáltal az ellátott nemcsak az otthonában, hanem bárhol biztonságban tudhatja magát.

**A szolgáltatás célja**

A szolgáltatás elsődleges célja, hogy segítse az önálló életvitel fenntartását és növelje az ellátottak biztonságérzetét. A jelzőrendszeres házi segítségnyújtással a saját otthonukban élő időskorú vagy fogyatékos személyek, illetve pszichiátriai betegek egyetlen gomb megnyomásával tudnak segítséget kérni.

**A Jelzőrendszeres Házi Segítségnyújtás feladata**

A jelzőrendszeres házi segítségnyújtás folyamatos készenléti rendszerben működik. A diszpécserközpont segélyhívás esetén – a segítséget kérő nevének, címének és az egyéb rendelkezésre álló információknak a közlésével – értesíti a készenlétben levő gondozót.

* segélyhívás esetén az ügyeletes gondozónő a helyszínre siet és saját hatáskörében azonnal megteszi a szükséges intézkedéseket a krízishelyzet elhárítása érdekében
* szükség esetén kezdeményezi a további egészségügyi (háziorvos, ügyelet, mentő) és/ vagy szociális alap- és szakellátás körébe tartozó ellátásokat
* igény esetén értesíti a hozzátartozót

**Az ellátás igénybevételének módja**

A jelzőrendszeres házi segítségnyújtás igénybevétele önkéntes, az igénylő, illetve a törvényes képviselője írásbeli kérelmére történik. Ha az ellátást igénylő személy cselekvőképtelen, a kérelmet a törvényes képviselője terjeszti elő.

Kérelmet bárki igényelhet személyesen, e-mailben, telefonon vagy letölthető a honapunkról: **http://www.kszszk.hu/**

**A kérelem benyújtásához szükséges dokumentumok**

* személyi igazolvány,
* lakcímkártya,
* TAJ kártya,
* nyugdíjas összesítő (zöld színű) amit évente egyszer küld a Nyugdíjfolyósító Igazgatóság!
* adatvédelmi nyilatkozat

A kérelem 2. oldalát a háziorvosnak kell kitöltenie (***1. számú melléklet a 9/1999. (XI. 24.) SzCsM rendelethez***)A kitöltött kérelmet postai úton vagy személyesen is eljuttathatja bárki a Kazincbarcikai Szociális Szolgáltató Központba (3700 Kazincbarcika, Eszperantó utca 2.).

A lakásba való bejutást az ellátottnak biztosítania kell **(lakáskulcsot kell leadni a Kazincbarcikai Szociális Szolgáltató Központnak).** A kulcs előírásszerű használatáért és az ellátás megszűnésekor annak visszaszolgáltatásáért aKSzSzK és a gondozónő a felelős.

**Fizetendő térítési díj**

A készülék használatáért **térítési díjat** kell fizetni, amelynek összege 2023. április 1-től

**napi 90 Ft**. Számlázás negyedévente, postai úton küldött csekk formájában történik.

Kérés esetén lehetőség van utalás formájában is rendezni a térítési díjat, az alábbi számlaszámra:

***11734152 – 15353153 – 00000000***

Amennyiben kérdése van, bővebb felvilágosítást az alábbi elérhetőségeken kaphat:

**Kazincbarcikai Szociális Szolgáltató Központ**

**Jelzőrendszeres Házi Segítségnyújtás**

**Telefonszám: 06-48/413-545, 06-48/512-146**

**E-mail cím: jelzorendszer@kszszk.hu**

**http://www.kszszk.hu/**